কানাডার উপর ফের শুল্ক-কোপ, ট্রাম্পের নতুন কোনও চাল?

ওয়েব ডেস্ক: কানাডা (Canada) থেকে আমদানি করা দুগ্ধজাত পণ্যের (Milk Product) উপর ২৫০ শতাংশ শুল্ক (Tariff) আরোপের হুঁশিয়ারি দিলেন মার্কিন প্রেসিডেন্ট ডোনাল্ড ট্রাম্প (Donald Trump)। শুক্রবার ওভাল অফিস থেকে দেওয়া এক বিবৃতিতে ট্রাম্প বলেন, কানাডা যদি তাদের উচ্চ শুল্ক না কমায়, তবে আমেরিকাও (USA) পাল্টা একই হার অনুসরণ করবে।

ট্রাম্পের অভিযোগ, কানাডা দীর্ঘদিন ধরে আমেরিকা থেকে আমদানি করা দুগ্ধজাত পণ্যের উপর অত্যন্ত চড়া শুল্ক আরোপ করে আসছে, যা কোনও কোনও ক্ষেত্রে ২০০ শতাংশ ছাড়িয়ে যায়। একইসঙ্গে, আমেরিকা থেকে আমদানি করা কাঠের উপরও উচ্চ শুল্ক নেওয়ার বিষয়টি উল্লেখ করে ট্রাম্প বলেন, “কানাডা আমাদের বছরের পর বছর ধরে নিংড়ে নিচ্ছে।”

আরও পড়ুন: সমঝোতায় রাজি পুতিন! এবার থামবে রাশিয়া-ইউক্রেন যুদ্ধ?

২০২০ সালে ট্রাম্প প্রশাসনের অধীনে স্বাক্ষরিত আমেরিকা-মেক্সিকো-কানাডা (USMCA) বাণিজ্য চুক্তি অনুযায়ী, আমেরিকা বিনা শুল্কে নির্দিষ্ট পরিমাণ দুগ্ধজাত পণ্য কানাডায় রফতানি করতে পারে। তবে এই কোটার পরিমাণ অতিক্রম করলেই আমদানিকারকদের উচ্চ শুল্ক গুনতে হয়। ওয়াশিংটন দীর্ঘদিন ধরে এই নীতির বিরুদ্ধে আপত্তি জানিয়ে আসছিল। এবার সেই প্রসঙ্গেই সরাসরি কানাডাকে কড়া বার্তা দিলেন ট্রাম্প।

ট্রাম্প ইতিমধ্যেই কানাডা ও মেক্সিকোর পণ্যের উপর শুল্ক আরোপের সিদ্ধান্ত আগামী ২ এপ্রিল পর্যন্ত স্থগিত রেখেছেন। তবে তার ২৪ ঘণ্টার মধ্যেই নতুন করে কানাডাকে শুল্ক নিয়ে সতর্ক করলেন তিনি। তাঁর দাবি, “কানাডার শুল্ক হার অত্যন্ত বেশি, যা মার্কিন ব্যবসায়ীদের জন্য অসহনীয় হয়ে উঠেছে। তাই যদি তারা শুল্ক না কমায়, তবে আমেরিকাও পাল্টা ব্যবস্থা নেবে।”

দেখুন আরও খবর: